Poštovani roditelji,

prema uputama MZOŠ , od ovog tjedna kreće ocjenjivanje nastave na daljinu. U nižim razredima nema usmenih provjera u nastavi na daljinu.

U svim predmetima ćemo ocjenjivati aktivnost tj. izvršavanje zadataka. Ocjenjuje se točnost, urednost i redovitost u izvršavanju zadataka.

U Hrvatskom jeziku ćemo ocjenjivati kraće sastavke i zadatke (uz svaki zadatak bit će pojašnjeno što ocjenjujemo) , čitanje (pomoću audio snimke) i slično.

U Matematici ćemo ocjenjivati rješavanje problemskih zadataka, smišljanje zadataka.

U Prirodi i društvu vrednovat će se istraživački zadatci, izrada umnih mapa, plakata,…

Kao i do sada, slat ćete mi slike likovnih uradaka. Nije nužno ocijeniti svaki rad.

U glazbenoj kulturi učenici će dobivati zadatke slušanja nekog djela i određivanja sastavnica djela kao što smo to radili na satu te zadatke sviranja ili pjevanja koje ćete snimiti i poslati.

Postoji mogućnost ocjenjivanja Tjelesne i zdravstvene kulture kroz snimanje izvođenja vježbi ili pojedinih zadataka.

Djelatnosti koje se prate i ocjenjuju u Engleskom jeziku su: čitanje s razumijevanjem, slušanje s razumijevanjem, govorenje i pisanje.

U nastavi Vjeronauka ocjenjivat će se aktivnost, izrada plakata i slično.

Osim brojčanim ocjenama, napredovanje učenika ćemo pratiti i kroz bilješke u e-dnevniku.

Naravno, pazit ćemo na opterećenje učenika i ravnomjerno raspoređivanje zadataka za vrednovanje.

Veliku ulogu u vrednovanju imate i vi, roditelji. Vaša je uloga poticati dijete da samostalno odrađuje zadatke, koliko god je to moguće. Vi ste tu da im pomognete, a nikako da radite umjesto njih. Na taj način potičete njihovu samostalnost i sposobnost snalaženja u svakodnevnom rješavanju problema. Naravno, stojim vam na raspolaganju za sva pitanja, kritike i sugestije.

Vjerujem da ćemo kroz proces vrednovanja proći lako , bezbolno i uspješno kao što smo to radili i na „pravoj“ nastavi.